Temeljem članka 23. i 31. Poslovnika Županijske skupštine Istarske županije ("Službene novine Istarske županije, br. 2/07 – pročišćeni tekst), Odbor za prostorno uređenje, zaštitu okoliša i graditeljstvo Županijske skupštine Istarske županije na svojoj sjednici održanoj dana 15. siječnja 2008. godine, donosi sljedeći

ZAKLJUČAK

Odbor za prostorno uređenje, zaštitu okoliša i graditeljstvo Skupštine Istarske županije temeljem uvida u elemente studije i obrazloženja projekta Županijskog centra za gospodarenje otpadom – Kaštjun od nadležnih tijela Istarske županije, daje sljedeće mišljenje i prijedloge:

1) Odbor prihvaća informaciju o utjecaju na okoliš Županijskog centra gospodarenja otpadom Kaštjun i mišljenja je da će realizacija ovog projekta dignuti standard cjelokupne Istarske županije, nivo zaštite zdravlja stanovništva i unaprijediti će komunalne usluge, zaštitu okoliša, a posebno voda i zraka od procjednih voda i deponijskih plinova.
2) Odbor je mišljenja da predložena rješenja nude odgovore na relevantna pitanja zaštite i monitoringa koja se odnose na realizaciju planiranog zahvata ŽCGO Kaštjun.
3) Odbor smatra da je nužna provedba svih mjera zaštite okoliša koje su studijom predviđene radi zaštite ljudi i imovine u toku izgradnje, eksploatacije i prestanka korištenja ŽCGO Kaštjun.
4) Odbor predlaže da se program praćenja stanja (monitoring) okoliša kontinuirano prati, intenzivira i realizira i u kraćim vremenskim rokovima od predviđenog u Studiji.
5) Odbor predlaže da se postojeći negativni socijalni utjecaj, odnosno odbojnost i negativan stav lokalnog stanovništva i javnosti pravilno vrednuje i planskim djelovanjem nastoji ublažiti i svesti na prihvatljiv minimum.
6) U cilju smanjenja negativnih utjecaja iz točke 5., Odbor predlaže da se intenziviraju edukacije i upoznavanje lokalnog stanovništva i javnosti s rezultatima Studije u cilju pravovremenog, istinitog i cjelovitog informiranja o mogućem stupnju ugroženosti i mjerama zaštite ljudi i imovine na području ŽCGO Kaštjun.
7) Ocjenu vrijednosti i vjerodostojnosti Studije mora dati ovlašteno nadležno tijelo, odnosno Komisija za procjenu utjecaja na okoliš.
8) Nakon provedene javne rasprave, a prije zasjedanja Skupštine Istarske županije po ovoj temi, Odbor će ponovno održati sjednicu i upoznati se sa stavovima proizišlim iz javne rasprave, te zauzeti stav koji će predložit Skupštini na usvajanje.

Pazin, 15. siječnja 2008.

